# Die Schedelsche Weltchronik (deutsch):214

| 213 <<<Vorheriges Blatt | Die Schedelsche Weltchronik Blatt CCXIIII | Nächstes Blatt>>> 215 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXIII verso:

VRbanus der vierd auß gallia pu$^e$rtig ein patriarch zu iherusalem wardt nach alexandro zu babst erkorn. vnd wiewol er auß niderm demu$^e$etigem geschlecht geporn wz so was er doch ein fu$^e$rtreffenlicher außpu$^e$ndiger wolberedter man. Als er eins mals schmahred ho$^e$ret auff mainung das er von eim schlechten vnedeln vater geporn wer. do saget er die antwurt. Nit die leiplich gepurt sunder ein tugentlichs leben vnd loblich that machen den man edel. Diser babst hat das hohzeitlich fest vnßers herren fronleichnams auffgesetzt vnd dar zu großen ablass verlihen. Diser Vrbanus name ime fu$^e$r das er der kirchen gro$^e$ßern reichtumb zutragen wo$^e$lt vnnd demselben nach so ließ er die mit dem creu$^e$tzgezaichenten faren vnnd vermanet graff Karln von franckreich ko$^e$nig Ludwigs o$^e$heim vnd tochterman sich der sachen des schirms der kirchen anzenemen. dar zu erpote sich karl dem babst vnd ko$^e$nig zegefallen gar willig. Als aber ime verku$^e$ndet wardt das diser babst tod wer. do maynet man es wu$^e$rd sein fu$^e$rnemen nit fu$^e$rgang gewinnen. den der babst starb zu perus in dem virden iar seins babstthumbs vnd wardt in der bischoflichen kirchen daselbst begraben. vnd der babstlich stu$^o$l feyret deßmals fu$^e$nff monat. Diser Vrbanus wz den petel o$^e$rden mit fu$^e$rdernus gunst vnd freyheiten fast genaygt. beystendig vnnd ersprießlich.
CLemens der vierdt dauor Gwido fulcodii genant. von Narbona wardt von seiner heilligkeit vnd lere wegen billich zu babst erkorn. Er was der fu$^e$rnemst vnd fo$^e$rderst rechtgelert man in allem franckreich. vnd der treffenlichst ratgeb an dem ko$^e$nigclichen hof daselbst. Er het auch weib vnd kinder. aber nach absterben seins weibs wardt er erstlich ein podiensischer bischoff. darnach ein narbonenscher ertzbischoff. nachfolgend ein cardinal. vnd zu letst ein babst erwelet. dann babst Vrbanus sein vorfarn het inen als einen cardinal gross lobs ru$^o$ms vnd werltlicher hendel vnd sachen geu$^e$bten als einen babstlichen legaten außgeschickt die sachen der irrung zwischen ko$^e$nig Heinrichen zu engelland vnd den grafen montisfortis zerichten vnd zeuertragen. In mitler zeit starb vrbanus vnd ward diser Clemens an sein stat babst erkorn also das er anhayms keren mu$^o$ßt. vnd es was ein große notturftigkeit das diser babst in welsche land kome. aber er besorget sich vnderwegen vor Mamfredo dem entsetzten ko$^e$nig Sicilie das er in eins petelmu$^e$nchs klaidern zu land zohe. also do er gein Perus kome do fu$^e$ereten ine die cardinel gein viterbium. daselbst handlet er mitsambt den cardineln von den sachen durch den obgenanten Carolum anzenemen. aber vnlang darnach zohe Carolus mit schiffung vnd pflegnus seins babstlichen ambts also fu$^e$rsichtigclich. beschaidenlich vnd lo$^e$blich gehalten das er der kirchen gu$^e$eter mer zu almu$^o$sen vnd go$^e$tlichen gu$^o$ten wercken dann seinen freu$^e$nden vnd gesyppten gegeben hat. Vor vnd ee er babst wardt starb ime sein weib vnd ließe ime zwu to$^e$chter. derselben einer gabe er in ein closter. xxx. pfund. vnd der andern zu einem eemann iii$^c$. turonensische pfund zu heyrat gu$^o$t mit dem geding das sie nichtz weytter an ine fordern solten. So het er einen gesyppten freu$^e$nd der het drey pfru$^e$nd. denselben drunge er darzu das er nu$^o$r eine welche er wo$^e$lt behalten vnd die andern zwu faren lassen solt. Als ine aber sein freu$^e$nd baten ime ein gro$^e$ßere pfru$^e$nd zegeben do antwurtet er vnd sprach das er got dem herren vnd nit dem flaisch noch plu$^o$t lebet. Er starb darnach zu viterbio seligclich vnd feyret der stu$^o$l auß zwittracht der cardinel zway iar.
BErnhardus compestellanus ein hoherfarner briester vnd lerer beder rechten des obgenanten babsts Innocentii diener vnnd capellan wardt auß desselben babsts ebenpild vnd fleiß also bewegt dz er ettwieuil scho$^e$ner schrift in den rechten vnd anderm gemacht vnd hinder ime gelaßen hat[.]
NAch der gepurt cristi tawsent zwayhundert.lxiii. iar erschine ein mercklicher großer comet. vber drey monat vom auffgang bis in das mittel des hymels steygende vnd sein straymen gein dem nydergang streckende. vnd in der nacht darinn Vrbanus starb ho$^e$ret diser comet auff zescheynen.

## CCXIIII recto:

DEs ro$^e$mischen reichs churfu$^e$rsten warden nach absterben kaiser Friderichs vnd Cunrats seins suns nach der gepurt cristi tawsent.ij$^c$.lvi. iar in der wale eins ro$^e$mischen ko$^e$nigs also zwittrechtig das sie zwen ko$^e$nig. Nemlich Alphonsum den ko$^e$nig castelle vnd Richardum grafen zu Cornubia. oder Comarchum de ko$^e$nigs zu engelland bruder. aber ir keiner wardt bestettigt. also das das ro$^e$misch kaiserthumb abermals ettliche iar on ein hawbt blib bis an die zeit babsts Gregorii des zehenden vnd ko$^e$nigs Rudoffen.
DEr geschihtbeschreiber Ptolomeus lucensis setzt von Carolo gar klerlich das derselb Karolus mitsambt Beatrice seiner gemahel durch ettlich cardinel von babst Clemente darzu gesendt in sannt Johanßen kirchen zu rom mit den ko$^e$nigclichen kronen iherusalem vnd sicilie bekro$^e$net worden seyen. So ist auch wissentlich das diser carolus vor annemung derselben kron zugesagt. sich verpflicht vnd verschriben hab zu pension der lehenschaft. vnd zu veriehung vnd bekenntnus der vndertanigkeit der ro$^e$mischen kirchen ierlich. xlviii$^m$. guldein zeraichen. In denselben verpu$^e$ntnu$^o$ssen sey auch beschloßen. das einichen nachkomen die pflegnus des ro$^e$mischen kaiserthumbs. ob ime auch solchs von den churfu$^e$rsten befolhen wer anzenemen gezymmen sol. vnd solcher beschlu$^o$ß geschahe auß betrachtung vnd angedechtnus der vergangnen kaiser Friderichs des ersten vnd ander zeit. vnd auch der deßmals gegenwu$^e$rtigen auffru$^o$r vnd zwilewftigkeit. dann Alphonsus wolt das ro$^e$misch kaiserthumb dar zu er in der zwittracht erwelet was mit dem schwert vnd gabe annemen. So hetten die churfu$^e$rsten in verachtung oder kleinschetzung des cornubischen grafen leichtlich in disen Carolum verwilligt. das wer denn alphonso verdrießlich gewest. vnd het villeicht welsche land mit heereßkraft vberzogen wo er sich vor Heinrichen vnd Friderichen seinen bru$^e$dern. dero er einen in franckreich vnd den andern in Affricam verschickt het nit het do$^e$rffen besorgen das sie ime villeicht in myttler zeit in das castellisch ko$^e$nigreich fallen mo$^e$chten.
EIn wunderperliche pilgrammschaft hat sich diser zeit nit allain in Welschem land sunder auch außerhalb vnder dem volck erhebt. So warden auch bey zweyntzigtawsent kindere auß teu$^e$fellischem gespenst mit dem creu$^e$tz bezaichnet vnd zohen schar weiß an mancherlay pforten des meers. vil warden von den meer rawbern gefangen vnd gar wenig komen widerumb anhayms.
ALbertus der gross genant auß schwaben land von der statt Lawgingen an der Thonaw gelegen pu$^e$rtig prediger ordens ist diser zeit zu parys ob menigclichem der beru$^e$mbst. der namhaftigst lo$^e$blichst lerer der kirchen. ein schein vnd ziere teu$^e$tschs lands. vnd an heilligkeit des lebens vnd der lere also gross gewest das nymant vber ine noch ime zegleichen was. darumb wardt er der gross Albertus genant. Nach der gepurt cristi tawsent.ii$^c$.lxii. iar wardt er bischoff zu Regenspurg gesetzt. aber von lieb wegen der lere ließe er das bistthumb vnd hat vil iar zu Co$^e$ln vnd zu Parys die heilligen schrift vnd die philozophey geleret. vnd vil scho$^e$ner nu$^e$tzlicher scharpffer. subtiler vnd verstentlicher außlegung. nit allain der heilligen schrifft. sunder auch der bu$^e$cher natu$^e$rlicher kunst vnd anders gar treffenlich begriffen. In sunderheit hat diser lerer gesetzt das ein schlechte betrachtung des leydens cristi nu$^e$tzer sey denn ein gantz iar zewasser vnd zeprot vasten. oder teglichen sich bis zu plu$^o$tuergiessung gaiseln etc. Von solcher großer frucht wegen das yederman mit leichter arbait mo$^e$cht großen lon verdienen ist das bu$^o$ch mit namen der Schatzbehalter zu Nu$^e$rmberg gedruckt worden das einen leichten weg zu der ewigen seligkeit leret. Zu letst starb er zu Co$^e$ln im. lxxxvii. iar seins alters vnd wardt daselbst in des heilligen creu$^e$tz kirchen eerlich begraben. vnd hat (als man sagt) in seinem leben vnd nach seinem tod wunderzaichen geu$^e$bet.
BOnauentura auß Tuscia pu$^e$rtig hat bey dem. xxii. iar seins alters das klaid sant Franciscen ordens angenomen. vnd kome auß lere vnd anweysung Alexanders von ales zu solcher volkomenheit schriftlicher wissenheit das er in dem sibenden iar seins eingangs als ein maister die andern in der heiligen schrifft leret. In dem. xiii. iar seins eingangs in disen orden wardt er ein general. vnd darnach ein cardinal. Zu sambt seiner großen heilligkeit was er mit der gnaden der synnschicklichkeit vnd großer glawbwirdigkeit also begabet das sein ru$^o$m in aller werlt erlawtet. So hat er gar vil treffenlicher zu andacht vnd innigkeit raytzende ding geschryben. Nach verascherung seins leibs wardt sein hertz noch vnuerwesen gefunden. darumb vnnd von seiner manigfeltigen wunderzaichen wegen ist er von babst Sixto dem vierden nach der gepurt cristi tawsent.iiii$^c$.lxxxii. iar in der heilligen beichtiger schar billich geschriben worden.
* ↑ 1256
* ↑ 48.000 Gulden
* ↑ 1262 n. Chr.
* ↑ 1482 n. Chr.